kardosdrur/scandi-wiki huggingface dataset:
Son Gokū

Son Gokū (孫 悟空) er hovedpersonen i mangaen (japansk tegneserie) Dragon Ball, skabt af Akira Toriyama. Dragon Ball er historien om hvordan han møder sine venner og rivaler takket være de syv mystiske dragekugler, der hvis man samler dem alle, opfylder ens største ønske. 
Son Goku er født til at slås og Dragon Ball er også historien om hans udvikling. Son Goku er en glad og temmelig naiv dreng der levede sammen med en mand som hed Son Gohan. Son Goku kaldte ham for sin bedstefar, men det var han ikke i virkeligheden. Senere på en fuldmåne nat forvandlede Son Goku sig til en stor abe (Oozaru) og dræbte Son Gohan, da Son Goku vågnede op næste dag huskede han intet. Men selvom Son Gohan døde bliver han respekteret og elsket af Son Goku fordi det var hans første mester. Det manifesterede sig i Son Gokus personificering af den firestjernet dragekugle med hans bedstefar.

Alt ændres for Son Goku den dag han møder den unge Bulma, som er datteren til en rig opfinder. Hun leder efter dragekuglerne, og Son Goku vælger at efterlade sit hjem i bjergene, for at tage med Bulma ud på eventyr efter dragekuglerne.

Son Goku er bygget på Sun Wukong (Abekongen). Adskillige artefakter som ninbo staven stammer også fra Abekongen.

Et af de humoristiske punkter ved Son-Goku i Dragon Ball er, at han ikke er ked af af at vise sig nøgen, selv ikke over for det modsatte køn, og fordi han ikke er særlig intelligent, blotter han ofte sin penis. 

Son Gokus rigtige far, Bardock, var en sayajin-kriger på planeten Vejita. Bardock blev dræbt under kamp mod Freiza. Son Gokū blev sendt til jorden for at destruere den. Eneboeren Son Gohan fandt ham og tog ham til sig som sit eget barnebarn. Den lille Son Goku var meget voldelig. Men en dag slog han hovedet og glemte alt om sin mission. Siden den dag blev han en glad og naiv dreng. 

Han er gift med barndomsveninden Chichi. De har to sønner, som hedder Son Gohan (opkaldt efter manden der tog sig af Son Goku) og Son-Goten.

Stemmer 
Danske:
Caspar Phillipson
Japanske:
Masako Nozawa
Engelske:
Stephanie Nadolny (Barn/Teenager)
Sean Schemmel (Voksen)

Figurer fra Dragon Ball
Minnesota Vikings

Minnesota Vikings er et amerikansk fodbold-hold, der spiller i Minneapolis i Minnesota.
De spiller i NFC North divisionen i NFL og har vundet divisionen 21 gange, senest i 2022. NFC North består af holdene Chicago Bears, Green Bay Packers, Detroit Lions og Minnesota Vikings. Vikings har spillet i Super Bowl 4 gange og tabt alle fire, hvilket er en rekord i NFL. Minnesota Vikings blev grundlagt i 1961 som et udvidelseshold i NFL.

Vikings havde hjemmekampe på Hubert H. Humphrey Metrodome, men siden 2016 har Vikings spillet på U.S. Bank Stadium.

Eksterne henvisninger 

https://www.usbankstadium.com/
 

Hold i NFL
Vikings
Etableret i 1961
Minneapolis
Langballe (Sydslesvig)

Langballe () er en landsby og kommune beliggende ved Flensborg Fjord i det nordlige Angel i Sydslesvig. Administrativt hører landsbyen under Slesvig-Flensborg kreds i delstaten Slesvig-Holsten i det nordlige Tyskland.

Geografi 
Til Langballe kommune hører også de små bebyggelser og landsbyer Langballegård (tysk Freienwillen), Hohenau, Langballeå (Langballigau), Langballeskov (Langballigholz), Langballekaad (Langballigkaten), Trolljunker, Undevad (Unewatt), Undevadmark (Unewattfeld) og Undevadgård (Unewatt Hof). Kommunen samarbejder med andre kommuner i omegnen i Langballe kommunefælleskab (Amt Langballig). I kirkelig henseende hører Langballe under Grumtoft Sogn. I den danske tid indtil 1864 lå sognet i Husby Herred (Flensborg Amt).

Historie 
Langballe er første gang nævnt 1450. Stednavnet er sammsat af tillægsord lang og balle. Balle (glda. balgh og oldn. bali for en sandhøj) beskriver en (ophøjet) del af en landsby eller en forhøjning (sml. Ballum i Munkbrarup Sogn), hvilket fint passer til landskabet omkring. 

Langballeå er første gang nævnt 1715. Landsbyen var i 1900-tallet et større fiskerleje, men nu præger turisme og lystsejlere billedet i landsbyen. 

Landsbyen udvides de kommende år med et nyt udviklingsområde mod vest på Nørrelyk (Norderlücke). Stednavnet Nørrelyk er allerede nævnt i 1726.

Museet 
I Undevad (Unewatt) findes Angels landskabsmuseum Undevad. En vandresti fører langs med museumsøerne midt igennem landsbyen. Museet har stået færdig siden 1987. Ved indgangen til landsbyen ligger Marxengård, som flyttedes hertil fra Sønder Brarup. Midt i landsbyen findes en rekonstrueret kærnemølle som del af landsbyens gamle mejeri og et røgeri. Den hollandske kornmølle Fortuna fra 1878 ligger ophøjet over resten af landsbyen. I udkanten af landsbyen i Christensens lade findes en samling af store landbrugsredskaber.

Kendte 
Gustav Johannsen var lærer i Langballe i årene 1862-1864. Rigsfeltherre Hans Schack kom fra Undevad.

Eksterne henvisninger 

 Kommunens hjemmeside 
 Landskabsmuseet Undevad

Noter 

Byer i Angel
Byer i Kreis Slesvig-Flensborg
Undevad

Undevad (dansk) eller Unewatt (tysk) er en landsby i det nordlige Tyskland, beliggende ved Langballe Å i det nordlige Angel i Sydslesvig, omtrent halvvejs mellem Lyksborg by og Stenbjergkirke. I nærheden ligger Langballe (Langballig), Undevadmark (Unewattfeld), Knøs (Knös), Kragbjerg (Kreiberg), Undevadskov (Unewattholz), Grønbjerg (Grünberg), Nørremark (Norderfeld) og Terkelstoft. Det nærliggende Vesterskov kaldtes tidligere også for Undevadskov.

Undevad blev første gang nævnt i 1414. Stednavnet er sammensat af Unde- for en eng (sml. olddansk yn som sideform af oldnordisk vin) og -vad for vadested. Administrativ hører Undevad under Langballe kommune (Slesvig-Flensborg kreds). I den danske tid hørte landsbyen under Grumtoft Sogn i Husby Herred (Flensborg Amt). På dansk findes også formen Unevad.

Undevad er især kendt for landskabsmuseet Angel Egnsmuseum. En vandresti fører langs med museumsøerne midt igennem landsbyen.

Rigsfeltherre Hans Schack kom fra Undevad.

Eksterne henvisninger 

 Undevad landskabsmuseum

Noter 

Byer i Angel
Henrik Menné

Henrik Menné er en dansk kunstner (født 1973), der har specialiseret sig i bevægelige skulpturer, der ofte gør brug af utraditionelle materialer som fx sæbeskum, ventilatorer og farvet lim i et udtryk præget af leg og teknisk eksperiment.

Han er medlem af kunstnersammenslutningen Decembristerne.

Kunstnere fra Danmark
Nicolai Berendt

Nicolai Berendt (7. juli 1826 i København – 13. marts 1889 sammesteds) var en dansk pianist og komponist.

Berendt debuterede som pianist i november 1846 på Det kgl. Teater med en klaverkoncert af Johann Nepomuk Hummel. I 1851-53 studerede han komposition og klaver i Wien og levede derefter som klaverlærer og koncertpianist i Hannover.

Fra 1856 var han bosat i København, hvor han 1862-83 var kordirigent ved Synagogen og til sin død fungerede som organist. Fra 1862-75 var han desuden musikanmelder ved den københavnske avis Dagstelegrafen.

Han komponerede forskellige lejlighedskantater og en stor del danske salmer til brug i synagogen. Et syngestykke af ham, Hjærtet paa Prøve, med tekst af Thomas Overskou, blev opført 1860 på Det kgl. Teater. Han har i øvrigt udgivet en del klaverkompositioner, hvoraf de tidligste udkom i Hannover.

Han er begravet på Mosaisk Vestre Begravelsesplads.

Kilder 

 

Komponister fra Danmark
Pianister fra Danmark
Danskere i 1800-tallet
Personer fra København
Musikkritikere fra Danmark
Rigel-katastrofen

Rigel-katastrofen indtraf den 27. november 1944, da fangeskibene DS Rigel og DS Korsnes, samt to militære følgeskibe, blev bombet i sundet mellem Rosøya og Tjøtta syd for Sandnessjøen i Nordland fylke i Norge. Rigel tilhørte Det Bergenske Dampskibsselskab, men var rekvireret af tyskerne for troppe- og fangetransporter. Om bord i skibet var der både krigsfanger, tyske desertører og syv arresterede nordmænd, som skulle til Akershus fængsel, samt tyske soldater. Bombningen blev udført af britiske Barracuda-fly som kom fra hangarskibet HMS Implacable.

Efter bombningen satte den tyske kaptajn skibet på grund ved Sør-Rosøya. Det medførte, at omkring 266  og nordmanden Asbjørn Schultz overlevede. Det er usikkert, hvor mange som døde under angrebet. Der har været spekuleret på tal fra omkring 2.000 op til 4.500. "Officielt" er sagt at 2.572 hovedsageligt russiske, polske og serbiske krigsfanger omkom. (1.502 omkom, da Titanic forliste).

Skibet lå synligt ved Rosøya til omkring 1970, da det skåret op seks meter under overfladen, og de omkomne, som lå i skibet, blev begravet. De ligger på den norske krigskirkegård på Tjøtta.

De allierede har forklaret angrebet med, at de troede fangeskibet var et tysk troppetransportfartøj.

Rigel-katastrofen er norgeshistoriens decideret største, og verdenshistoriens tredje største skibsforlis målt i antal omkomne.

Litteratur 
 Ingvar Andersen: Krigsfangenskap (sidste del: «Rigel»-katastrofen), 1990
 Trond Carlsen: Rigel: Norgeshistoriens største skipsforlis (eget forlag), 2003

Eksterne henvisninger 
 Rigel
 NRK Nordlands reportage om 60-års markeringen for bombningen af «Rigel»

Norge under 2. verdenskrig
Skibskatastrofer
Nordland
Skibsvrag i Norge
Svend Aage Madsen (håndboldspiller)

Svend Aage Madsen (18. august 1919 i København – 14. april 2007 på Frederiksberg) var en dansk håndboldspiller, der som den første dansker nåede 50 landskampe. 

Svend Aage Madsen meldte sig i 1934 ind i IF Ajax sammen med flere kammerater fra sin skole, og det gav anledning til dannelsen af klubbens første juniorhold. Madsen blev hurtigt fast mand på førsteholdet, og han fik en karriere på næsten 20 år. Han vandt med klubben flere danske mesterskaber samt pokalsejre, lige som han i flere sæsoner var blandt de mest scorende i Danmarksturneringen.

På landsholdet debuterede han i 1937, og året efter kom han med til det første VM i Berlin. Det blev til i alt 59 landskampe og 188 mål.

Efter sin aktive karriere var Svend Aage Madsen engageret i såvel træning som organisatorisk arbejde i Ajax samt Københavns Håndbold Forbund (KHF). I 1960 modtog han KHF's guldnål for sin indsats. I 2006 blev han kåret som nr. 7 på listen over alle tiders bedste danske håndboldspillere.

Svend Aage Madsen var oprindeligt politiuddannet, og under anden verdenskrig måtte han i en periode gå under jorden for at undgå at blive interneret af de tyske besættelsestropper. Senere blev han forretningsfører i en sportsforretning.

Kildehenvisning

Håndboldspillere fra Danmark
Personer fra København
Svend Åge Madsen (flertydig)

Svend Åge (eller Aage) Madsen er navnet på flere personer:

 Svend Åge Madsen (forfatter) – dansk forfatter.
 Svend Aage Madsen (håndboldspiller) – dansk håndboldspiller.
 Svend Aage Madsen (psykolog) – dansk psykolog
 Svend Aage Madsen (maler) – dansk maler
 Svend Aage Madsen (politiker) – dansk politiker, tidligere borgmester i Albertslund Kommune

Se også
 Abdel Salam Madsen – dansk koranoversætter, som før sin konvertering hed Svend Aage Madsen
Södertälje SK

Södertälje SK, Södertälje Sportklubb eller SSK er en svensk ishockeyklub beliggende i Södertälje sydvest for Stockholm. Klubben spiller fra sæsonen 2007-08 atter i den bedste svenske række Elitserien. Klubben spillede senest i Elitserien fra 2002-06.

Klubben spiller sine hjemmekampe i AXA Sports Center, også kendt som Scaniarinken eller Södertälje Event Arena. Arenaen har plads til 7.250 tilskuere.

Klubben blev stiftet i 1902 og fik den nu dominerende sportsgren ishockey på programmet i 1925. SSK har vundet det svenske mesterskab 7 gange, senest i 1985.

Svenske mesterskaber 
 1925
 1931
 1941
 1944
 1953
 1956
 1985

'Fredede' numre 
   2 Anders Eldebrink, D, (1977-81; 1984-90, 1996-99)

Danske spillere 
 Julian Jakobsen 2009-

Eksterne links 

 Södertälje Sportklubb

Ishockeyklubber i Sverige
Södertälje
For Your Love

For Your Love et et album af The Savage Rose fra 2001, udgivet på Mega Records. 

Albummet var opfølgeren til Tameless.

Spor 
 "The Joker"
 "For Your Love"
 "Mama Mama"
 "Don't Worry Mama"
 "Soul Of Love"
 "Crazy Man"
 "Devil"
 "The Earth & The Sky"
 "Envision"
 "Thank You"

Album fra 2001
Savage Rose-album
Signe (flertydig)

Signe betyder bl.a.:

 Signe (pigenavn) – et nordisk pigefornavn

Kendte personer med navnet Signe:
 Signe – person fra den nordiske mytologi
 Signe Arnfred – dansk kultursociolog
 Signe Brun – dansk håndboldspillerinde
 Signe Danning – norsk skuespillerinde
 Signe Fabricius – dansk koreografinde og danserinde
 Signe Færch – dansk politiker, medlem af Københavns Borgerrepræsentation
 Signe Lindkvist – dansk skuespillerinde og tv-værtinde
 Signe Anastassia Mannov – dansk skuespillerinde
 Signe Molde-Amelung – dansk tv-værtinde
 Signe Muusmann – dansk radioværtinde
 Signe Egholm Olsen – dansk skuespillerinde
 Signe Rink – dansk forfatterinde og etnologinde
 Signe Ryge Petersen – dansk journalistinde og tv-værtinde
 Signe Schlichtkrull – dansk journalistinde og forfatterinde
 Signe Skov – dansk skuespillerinde
 Signe Svendsen – dansk sangerinde og sangskriverske
 Signe Swensson – norsk stortingsrepræsentant, læge, pædagog og feminist
 Signe Søes – dansk orienteringsløberske
 Signe Toksvig – dansk forfatterinde
 Signe Vaupel – dansk skuespillerinde
 Signe Wenneberg – dansk forfatterinde, foredragsholderske, kommunikationsrådgiverske og journalistinde
Gult kort

Gult kort bruges i forskellige sportsgrene som et tegn fra dommeren om en straf til en spiller, der har forbrudt sig alvorligt mod spillets regler. Et gult kort har en størrelse på ca. 9 cm × 12 cm.

Fodbold 

I topfodbold er et gult kort i fodbold en advarsel til spilleren om, at denne skal undgå forseelser på et lignende niveau i resten af kampen. Hvis spilleren alligevel begår en tilsvarende alvorlig forseelse, tildeles denne endnu et gult kort, hvilket automatisk medfører også et rødt kort og dermed udvisning for resten af kampen.

I lavere rækker medfører et gult kort en 10 minutters udvisning til spilleren, hvorpå denne igen kan indtræde i kampen. Ved andet gule kort gælder de samme regler som i topfodbold med udvisning for resten af kampen.

Gult kort gives, når en spiller:
 udviser usportslig opførsel, herunder simulering af at være offer for frispark (film) el.lign.,
 protesterer i handling eller tale,
 gentagne gange overtræder spillets regler,
 hindrer spillets igangsætning ved f.eks. frispark, herunder undlader at stille sig i korrekt afstand ved igangsætningen,
 kommer på banen uden tilladelse fra dommeren (ved udskiftning eller efter behandling for skade uden for banen) eller forlader banen uden tilladelse.

Også reserver kan modtage advarsler i relevante tilfælde.

Når en spiller modtager et gult kort i en turnering, f.eks. Danmarksturneringen i fodbold, kan der indsamles oplysninger om antallet af gule kort, en spiller har modtaget i løbet af kampene i denne turnering. Når spilleren når et nærmere fastsat antal gule kort, tildeles vedkommende da en karantæne (hvor han/hun ikke må spille), normalt på én spilledag. Herefter nulstilles kontoen for gule kort.

Håndbold 
Gult kort i håndbold er en indledende advarsel, der gives for at markere over for spilleren, at vedkommende har forbrudt sig væsentligt mod reglerne i forhold til en modspiller eller optrådt usportsligt. Gult kort er den mildeste personlige straf, der gives i en håndboldkamp, og den medfører ikke umiddelbart ændringer i kampens forløb.

Det næste trin på strafskalaen i håndbold er udvisning, og en spiller, der allerede har fået ét gult kort, får automatisk ved efterfølgende lignende forseelser en udvisning. Endvidere gælder det, at et hold samlet set højst kan få tre gule kort. Er denne grænse nået, gives automatisk udvisning ved væsentlige forseelser, uanset om spilleren i forvejen havde fået gult kort eller ej. Det er dog i den sidste ende op til et dommerskøn, om en forseelse udløser en udvisning eller et gult kort i de tilfælde, hvor det stadig er muligt at give gule kort.

Eksterne henvisninger 

Fodboldregler
Håndboldregler
Mathias Klenske

Mathias Klenske (født 25. oktober 1983 i Danmark) er en dansk dubber og skuespiller. Han har lagt stemme til flere danske tegnefilm og begyndte allerede som 9-årig. Det første rigtige dubbing han lavede, var til den danske version af Warner Brothers tv-serien Animaniacs.

I Danmark er han, især blandt børn bedst kendt for Pokemon-træneren Ash.
Han har også været med i en enkelt film, Frække Frida og de frygtløse spioner og et afsnit af julekalenderen Alletiders Julemand, da han var barn.

I det civile liv er han uddannet pilot.

Film 
 Frække Frida og de frygtløse spioner – Adam
 Alletiders Julemand – Børnebisp

Tegnefilm 
 Pokémon – Ash Ketchum
 Gumball - Leslie og Tobias wilson
 Kim Possible – Ron Stoppable
 Devichil - Setsuna Kai
 Fillmore! – Fillmore
 Sylte og Salte – Salte
 De tre venner og Jerry – Frank
 Fremtidens Batman – Terry McGinnis
 Ed, Edd og Eddy – Regner og Johnny
 Lille Kylling – Lille Kylling
 Frikvarter – Vince LaSalle
 Kodenavn Naboens Børn – Nr. 1
 Rap Sjak - Rup
 Disney Channel og Toon Disney – Speaker
 Lloyd i rummet – Benny
 Teen Days - Leo
 Teen Titans (tv-serie) – Robin
 Sham King – Len og Lian
 Totally Spies – Arnold, og andre biroller
 Xiaolin Showdown – Jack Spicer
 Johnny Test – Johnny Test
 Sabrina og Sabrinas hemmelige liv – Harvey Kingle
 X-Men: Evolution – Nightcrawler, Spyke
 Yu-Gi-Oh! – Weevil Underwood
 Yu-Gi-Oh! – Ryo Bakura
 Yu-Gi-Oh! GX – Chazz Princeton
 Ben 10 – Diverse biroller
 Storm Hawks – Aerrow
 Galactic Football – Zinet
 Gabby's fortællinger – Daniel
 Hund og Kat Imellem – Lou
 Total Drama – Chris
 Sidekick – Øvrig Medvirkende
 Mission: Eftersidning – Lee Ping
 Freaktown – Krammer Von Krølpels, B-1000, Grøn Goblin, Myg, Panda Bølle, Rødhåret Freak
 Justice League – Barry Allen, Lynet
 Cowboy, Indianer og Hest – Politibetjent
 Kick Buttowski: Forstadens vovehals – Kick Buttowski
 Mette Mus 2: Frederik Redder Tornedalen – Frederik (som barn)
 Timon og Pumba – Nefu, Simon
 Naruto - Rock Lee

 Ultimate Spider-Man - Iron Fist
 Marvel's Avengers Assemble - Hawkeye, Hydra Agent, Molecule Kid
 Hulk and the Agents of S.M.A.S.H. - Jet Computer
 Turbo – Cool Rider
 Turbo Fast – Cool Rider
 Ninjago: Masters of Spinjitzu/Ninjago - Jay
 Vi bare bjørne - Ice Bear
 Spil 
 The Legend of Spyro: Dawn of the Dragon'' – Spyro

Kilder og henvisninger

Eksterne links 
 

Skuespillere fra Danmark
Tegnefilmsdubbere fra Danmark
Piloter fra Danmark
Lemvig Gymnasium

Lemvig Gymnasium er et alment gymnasium, handelsskole, eux og eud med placering i Lemvigs sydvestlige ende.

Gymnasiet har omkring 400-500 elever (ved skolestart 2017) og har 37 lærere (2007). Derudover er der 14 øvrige ansatte (2007). Nuværende rektor (2014) er Bo Larsen.

Studieretninger 

Lemvig Gymnasium er sammensat med handelsskole, eux og eud.
Gymnasiet har, efter den nye reform, 6 studieretninger:

STX -
 Matematisk (med matematik, fysik og kemi)
 Bioteknologisk (med bioteknologi, matematik og fysik)
 Biologisk (med biologi, matematik og kemi)
 Musisk (med musik, matematik og naturgeografi/biologi)
 Samfundsfaglig (med samfundsfag,matematik og naturgeografi/biologi)
 Sproglig-humanistisk (med engelsk, samfundsfag og naturgeografi med tysk eller fransk)
 Tresproglig (med engelsk, tysk og fransk/spansk)

HHX -
 Marketing (med virksomhedsøkonomi, afsætning, engelsk, tysk/spansk/fransk)
 Økonomi (med virksomhedsøkonomi, international økonomi, engelsk, tysk/spansk/fransk)
 Innovation (innovation, afsætning, engelsk, tysk/spansk/fransk)

Fag 

Ud over studieretningen kan man vælge følgende valgfag (2007):
 Astronomi
 Billedkunst
 Biologi
 Datalogi
 Engelsk
 Erhvervsøkonomi
 Filosofi
 Fransk
 Fysik
 Idræt
 Kemi
 Latin
 Matematik
 Musik
 Naturgeografi
 Teknologi
 Tysk
 Virksomhedsøkonomi
 International økonomi
 Innovation
 Informatik

Efter skoletid 
Efter skoletid er mulighederne mange, især lige op til en weekend.

Café Suna 
Café Suna er skolens fredagscafé hvor skolens elever mødes og snakker om alt muligt forskelligt. Der er ligeledes gode muligheder for at møde andre elever, end dem man lige plejer at snakke med normalt. Til caféen kan man købe noget at drikke (typisk kaffe, øl osv.) og noget at spise (som kage eller chips).

Folkene der står for det er 3.g'ere og typisk 4-5 stykker. De står for at sælge mad/drikke og står for underholdning som kan spænde over alt fra kærlighedspanel til drikkekonkurrence, hvor der tages frivillige deltagere op.

Navnet "Suna" er et par år gammel og kommer sig af, at navngiverne egentlig gerne ville kalde det "anus", da caféen foregår i Hullet (som er samlingssted for morgensamlinger, foredrag og meget andet), men det måtte de ikke. Derfor stavede de anus bagfra og det blev så til "Suna". Eller populært sagt: Suna – anus taget bagfra.

FLOS-fester 
Gymnasiefesterne, også kaldet FLOS-fester, er yderst populære og tiltrækker mange folk udefra. En typisk FLOS-fest starter omkring kl. 19 og slutter ved midnat, hvorefter størstedelen af deltagerne fra festen tager videre ned i byen.

FLOS-udvalget står for gymnasiefesterne – der vælges én FLOS-repræsentant fra hver klasse.

Statistik 
Her er statistik over lærere og elever ved skolestart de forskellige år.

Referencer

Eksterne links 
 Gymnasiets hjemmeside: http://www.lemvig-gym.dk
 Elevernes eget skoleblad: http://www.gymnos.dk 

Gymnasier i Danmark
Gymnasium
Etableret i 1979
Hellas Idrætsforening

Hellas IF er den 4.  ældste fodboldklub i Danmark grundlagt i 1894 og er beliggende i den lille by Nørre Nissum ved Lemvig. Klubben er en idrætsforening for byens seminarium og HF elever.

Fodboldklubber under DBU Jylland
Lemvig Kommune
Idrætsforeninger i Danmark
800-meterløb (atletik)

800-meterløb er en atletikdisciplin. Det er den korteste af mellemdistanceløbene, som også omfatter 1500 meter og 3000 meter. 800-meterløbet løbes som to omgange på en klassisk 400-meter atletikbane og har altid været en olympisk disciplin. Det kræves, at atleten både kan sprinte og have udholdenhed til at holde farten i to omgange. 

De løb der ligger tættest på 800-meteren er 400-meteren og 1500-meteren. De er dog begge vidt forskellige fra 800-meteren. 400-meteren er én lang sprint, mens 1500-meteren (eller 1609-meteren/milen) er et mere taktisk præget løb.

Det er mere normalt at kunne løbe både 800 meter og 1500 meter på højt niveau end det er at kunne løbe både 800 meter og 400 meter på højt niveau. De eneste, der har vundet større internationale medaljer i både 400 meter og 800 meter, er Alberto Juantorena og Jarmila Kratochvilova.

Rekorder 
Danmarksrekorden for kvinder er 2:00,10 sat af Annemarie Nissen i 2023.

Verdensrekorden for mænd 
 David Rudisha 1:40.91 Rieti 9. august 2012

Verdensrekorden for kvinder 
 Jarmila Kratochvílová 1:53.28 München 26. juli 1983

Verdensrekorden for juniorer (19 år og under) for mænd 
 Abubaker Kaki Khamis 1:42.69 Oslo 6. juni 2008

Verdensrekorden for juniorer (19 år og under) for kvinder 
 Pamela Jelimo 1:54.01 Zürich 29. august 2008

Referencer 

Atletikdiscipliner
Mellemdistanceløb (løbesport)
Gadefejer

En gadefejer er en person, der som profession fejer gader og opsamler alskens skrald og affald fra gader og stræder. Med til arbejdeet hører også at tømme gadens affaldsbeholder.  Arbejdet, som typisk er ringeagtet og lavtlønnet, og kan være fysisk hårdt. Der er dog fremstillet forskellige køretøjer, som letter arbejdet.

Gadefejeren er udstyret med skovl, kost, papirsopsamler (kaldet en "hapser" eller "affaldstang") og en vogn til det indsamlede affald.

I 2007 lancerede den københavnske borgmester Klaus Bondam et gadefejerkorps med navnet Gadens Helte.

Affaldshåndtering
San Antonio Spurs

San Antonio Spurs er et amerikansk basketball-hold, der spiller i ligaen NBA. Holdet holder til i San Antonio i Texas, og spiller hjemmekampene i AT&T Center. Holdet blev stiftet tilbage i 1967 og hed til at starte med Dallas Chaparrals, hvorefter navnet blev skiftet til Texas Chaparrals i 1970, og til det nuværende navn i 1973.

Spillere 
 Kyle Anderson
 Jeff Ayres
 Aron Baynes
 Marco Belinelli
 Matt Bonner
 Austin Daye
 Boris Diaw
 Tim Duncan
 Manu Ginobili
 Danny Green
 Cory Joseph
 Kawhi Leonard
 Patty Mills
 Tony Parker
 Tiago Splitter

Eksterne henvisninger 

 

Etableret i 1967
Sport i Texas
San Antonio